9 vas ná moord op Ahmed Kathrada se familieledeArgieffoto: SAPD Nege verdagtes wat in hegtenis geneem is in verband met die moord op twee familielede van die anti-apartheidsaktivis Ahmed Kathrada sal vandeesweek in die landdroshof op Schweizer-Reneke in Noordwes verskyn. Kol. Adéle Myburgh, polisiewoordvoerder, sê Moulana Ahmed Kathrada (28) het Donderdagaand van die kerk af tuisgekom toe twee gewapende mans hom oorval omdat hulle hom vermoedelik wou beroof het. Yunus Kathrada (65) het buitentoe gegaan om ondersoek in stel nadat sy seun geskiet is. Hy is ook geskiet en is op die toneel dood. Die aanvallers het op die vlug geslaan sonder dat hulle iets geroof het. Moulana is met sy aankoms by die hospitaal dood verklaar. Myburgh sê die polisie het Maandag en Dinsdag nege verdagtes aangekeer, van wie sewe op Schweizer-Reneke en twee op Taung, sowat 90 km daarvandaan. Die verdagtes is tussen 18 en 60 jaar oud. Almal word aangekla van moord en poging tot roof. Beamptes het ook op twee voertuie en ŉ vuurwapen beslag gelê. Die nege sou aanvanklik vanoggend in die hof verskyn het, maar hul eerste hofverskyning is tot Donderdag uitgestel, sê Myburgh.